เก็บตกการเงิน
สมาคมธนาคารไทย ได้ออกประกาศเตือนให้ประชาชนที่ใช้เครื่องเอทีเอ็ม ขอให้ใช้มือบังในขณะกดรหัสและควรเปลี่ยนรหัสเอทีเอ็มอยู่เสมอ
2 พ.ย. 2555

เตือนหลอกลวงโอนเงินผ่านเอทีเอ็ม
สมาคมธนาคารไทย ได้ออกประกาศเตือนให้ประชาชนที่ใช้เครื่องเอทีเอ็ม ขอให้ใช้มือบังในขณะกดรหัสและควรเปลี่ยนรหัสเอทีเอ็มอยู่เสมอ และอย่าหลงเชื่อบุคคลอื่นให้ไปทำรายการที่เครื่องเอทีเอ็ม หากลูกค้าพบสิ่งผิดปกติหรือมีข้อสงสัยใดๆ ในขณะทำรายการผ่านเครื่องเอทีเอ็ม ขอให้ยุติการทำรายการทันที และติดต่อสอบถามจากศูนย์บริการตามหมายเลขที่ติดอยู่บนหน้าเครื่องเอทีเอ็มของแต่ละธนาคาร
ทั้งนี้ เนื่องจากปัจจุบัน ยังมีกลุ่มมิจฉาชีพหลอกลวงประชาชน ด้วยการโทรศัพท์ไปแอบอ้างว่าเป็นเจ้าหน้าที่ธนาคารจากฝ่ายบัตรเครดิต และแจ้งว่าท่านเป็นหนี้บัตรเครดิตหรือมีรายการใช้บัตรเครดิตที่ห้างสรรพสินค้าต่างๆ รวมทั้งมีการแอบอ้างเป็นเจ้าหน้าที่ตำรวจ แจ้งว่าบัญชีเงินฝากของท่านมีส่วนเกี่ยวข้องกับคดีทุจริตด้านการเงินในลักษณะต่างๆ โดยมีเป้าหมายในการลวงถามข้อมูลการเงินและส่วนตัว ตลอดจนหลอกให้ลูกค้าทำธุรกรรมการเงินผ่านเครื่องเอทีเอ็ม หรือให้ฝากเงินผ่านเครื่องรับฝากเงินอัตโนมัติ ซึ่งในที่สุดจะเป็นการโอนเงินให้กลุ่มมิจฉาชีพ สร้างความเสียหายให้แก่ผู้ที่หลงเชื่อเป็นจำนวนมาก
นอกจากนี้ ยังมีกลุ่มมิจฉาชีพทำการลักลอบคัดลอกข้อมูลและขโมยรหัสของลูกค้าในขณะทำรายการผ่านเครื่องเอทีเอ็ม แม้ธนาคารต่างๆ จะได้มีการดำเนินการป้องกันการกระทำเช่นนี้จากกลุ่มมิจฉาชีพแล้ว แต่ปรากฏว่ายังมีเหตุการณ์เช่นนี้เกิดขึ้นอีก
สมาคมธนาคารไทย ขอยืนยันว่า ธนาคารทุกแห่งไม่มีนโยบายในการโทรศัพท์ไปแจ้งข้อมูล หรือสอบถามข้อมูลการเงินจากลูกค้า หรือให้ลูกค้าไปทำรายการแก้ไขข้อมูลใดๆ ผ่านเครื่องเอทีเอ็มหรือเครื่องฝากเงินอัตโนมัติแต่อย่างใด ขอให้ประชาชนอย่าได้หลงเชื่อกลุ่มมิจฉาชีพ